Háskólinn á Bifröst býður í heimsókn á sumardaginn fyrsta . Opinn dagur verður í Háskólanum á Bifröst á morgun , sumardaginn fyrsta frá klukkan 14 - 17 . Deildir háskólans ; frumgreinadeild , viðskiptadeild , lagadeild og félagsvísindadeild kynna námsframboð í grunn - og framhaldsnámi . Umsækjendum og öðrum áhugasömum verður boðið upp á viðtöl við deildarforseta , kennara og námsráðgjafa og stjórnendur skólans ræða umsóknir og úrvinnslu þeirra við þá sem vilja . Gestir fá frímiða í Hvalfjarðargöngin á heimleiðinni . Kennslufræði háskólans verður kynnt en fámennir verkefnahópar , nálægð við kennara og starfsfólk auk verkefnavinnu í tengslum við atvinnulífið skapar skólanum mikla sérstöðu . Nemendagarðar verða til sýnis sem og öll félagsleg aðstaða , svo sem líkamsræktarsalir , heitir pottar , kaffihús og lestrarsalir . Grunnskólinn á Varmalandi og leikskólinn Hraunborg kynna auk þess starfsemi sína . Á meðan foreldrar skoða svæðið geta börnin farið á hestbak og leikið sér í leiktækjum á háskólatorginu . Boðið verður upp á veitingar . Sumardagurinn fyrsti hefur verið opinn kynningardagur á Bifröst um nokkurra ára skeið og fjölmargir gestir hafa notað tækifærið og kynnt sér starfsemi skólans um leið og þeir heilsa nýju sumri .